SKRIFTLIG FORESPØRGSEL P-1993/03

af Benedetto Della Vedova (NI) til Kommissionen

(10. juni 2003)

Om: Misbrug af dominerende stilling i forbindelse med distribution af dagblade og tidsskrifter

For nogle få uger siden bebudede det italienske forlag Ilisso, at det ville igangsætte et handelsinitiativ, der omfattede salg af dets bøger (klassikere fra den sardinske litteratur) i kiosker, hvor købere af bøgerne ville få ret til en rabat på 0,90 EUR ved køb af et hvilket som helst italiensk eller udenlandsk dagblad.

FIEG (den italienske sammenslutning af avisudgivere) protesterede mod dette projekt og sendte en advarsel til udgiveren og distributørerne, idet den hævdede, a) at forbindelsen mellem en bog og et dagblad ville udgøre en ændring af produktet (i dette tilfælde avisen) og avisudgiveren ønskede måske ikke, at avisen blev sat i forbindelse med bogen, b) at initiativet ville udgøre en overtrædelse af lovdekret nr. 170 af 24. april 2001, som fastslår, at prisen på et dagblad fastlægges af producenten og ikke kan ændres, samt c) at initiativet ville være en overtrædelse af den nationale aftale mellem udgivere og detailhandlere vedrørende aviser og tidsskrifter.

Som følge af denne advarsel besluttede presse- og distributionsagenturerne at blokere Ilissos initiativ.

Da hypotesen om ændring af produktet ikke kan fastslås (da der ikke er nogen forbindelse mellem bogen og en bestemt avis), avisens pris ikke rent faktisk ændres og blokaden mod initiativet fra FIEG og distributørerne gør det umuligt for Ilisso at gennemføre dette særlige tilbud vedrørende enten italienske eller andre europæiske aviser, mener Kommissionen da ikke, at blokaden udgør et misbrug af en dominerende stilling i modstrid med EF-traktatens artikel 82?

Svar afgivet på Kommissionens vegne af Mario Monti

(3. juli 2003)

Det ærede medlem ønsker at vide, om de foranstaltninger, som FIEG (den italienske sammenslutning af avisudgivere) samt italienske bladforhandlere har truffet for at forhindre det italienske forlag Ilisso i at sælge bøger kombineret med salg af nedsatte italienske eller udenlandske dagblade, er i overensstemmelse med artikel 82 i EF-traktaten. Denne form for rabat er en fast del af Ilissos markedsføringsstrategi og udgør ifølge FIEG en overtrædelse af bl.a. nationale love om fastholdelse af detailpriser i relation til distribution af dagblade og tidsskrifter.

Kommissionen har indtil nu ikke haft kendskab til en sådan praksis på de relevante italienske markeder.

Kommissionen ønsker endvidere at erindre om, at konkurrencefordrejning, som opstår som direkte følge af nationale love, herunder love om faste priser for trykte medier, i princippet ikke dækkes af artikel 82 i EF-traktaten, men snarere af EF-traktatens bestemmelser om fri bevægelighed for varer og tjenesteydelser. Selv om FIEG og/eller de italienske avisudgivere sætter deres lid til gældende nationale regler om overholdelse af bl.a. faste detailpriser for aviser og tidsskrifter, er der således ikke tale om en overtrædelse af artikel 82 i EF-traktaten. Selv med en formodning om, at der er tale om en form for misbrug quod non bør det også erindres, at formuleringen i artikel 82 i modsætning til formuleringen i artikel 81 i EF-traktaten ikke omfatter handlinger begået af sammenslutninger eller foretagender, som f.eks. FIEG, der er den eneste eventuelle involverede i dette potentielle misbrug. Endvidere er sammenslutninger af avisudgivere normalt heller ikke aktive som økonomiske aktører på de relevante markeder for udgivelse og distribution af bøger, men blot repræsentanter for deres medlemmers fælles interesser. De er således pr. definition ude af stand til at have en dominerende stilling på de relevante markeder og udøve et magtmisbrug inden for betydningen af artikel 82 i EF-traktaten.

Med hensyn til EF-traktatens bestemmelser om fri bevægelighed for varer og tjenesteydelser er FIEG's handling i dette tilfælde tilsyneladende baseret på FIEG's fortolkning af italiensk ret, der eventuelt er en sag for de italienske domstole. På dette grundlag vil det ærede medlem kunne forstå, at Kommissionen på nuværende tidspunkt ikke kan tage stilling til, hvorvidt anvendelsen af de grundlæggende bestemmelser i italiensk lovgivning udgør en begrænsning for det indre marked, og iværksætte en forhastet undersøgelse af, hvorvidt en påstået restriktion er i overensstemmelse med bestemmelserne om fri bevægelighed i EF-traktaten.